b'\n_START_ARTICLE_\nInergen\n_START_SECTION_\nLastnosti\n_START_PARAGRAPH_\nInergen je izdaten, nekorozivni plin, ki ne podpira gorenja_NEWLINE_V primeru po\xc5\xbeara je prva naloga evakuacija ljudi. Inergen je shranjen v obliki plina, ki po spro\xc5\xbeenju ne ustvarja megle in omogo\xc4\x8da ljudem varno zapustitev prostora brez zmanj\xc5\xa1anja vidljivosti._NEWLINE_Ljudi je potrebno evakuirati iz prostora pred spro\xc5\xbeitvijo gasilnega sistema, vendar v dolo\xc4\x8denih primerih to ni mogo\xc4\x8de. Majhna koli\xc4\x8dina ogljikovega dioksida, ki jo vsebuje Inergen, dvigne nivo ogjikovega dioksida v prostoru nad 3%. Posledica je stimulacija \xc4\x8dlove\xc5\xa1kega telesa, da pri\xc4\x8dne globlje dihati, pove\xc4\x8da prekrvavljenost mo\xc5\xbeganov in pomaga pri oskrbi tkiva s kisikom. Poenostavljeno bi lahko dejali, da Inergen zagotavlja, da \xc4\x8dlove\xc5\xa1ki mo\xc5\xbegani dobijo enako koli\xc4\x8dino kisika kot ga dobijo iz zraka, hkrati pa gasi in prepre\xc4\x8duje gorenje v prostoru._NEWLINE_Inergen je varen za ljudi, saj vzdr\xc5\xbeuje nivo kisika v krvi.\n_START_SECTION_\nInergen kot gasilo\n_START_PARAGRAPH_\nOgenj potrebuje za gorenje temperaturo, gorivo in kisik. Pri vlivanju Inergen-a v prostor se koncentracija kisika v zraku zni\xc5\xbea iz normalnega nivoja 21% na nivo pod 15% in ogenj je poga\xc5\xa1en. Nalogo red\xc4\x8denja kisika imata pri Inergen-u du\xc5\xa1ik in argon. Argon ima tudi sekundarno nalogo. Zaradi svoje visoke specifi\xc4\x8dne te\xc5\xbee, pribli\xc5\xbea gostoto Inergen-a nivoju, ki je pribli\xc5\xbeno enak zra\xc4\x8dni gostoti. S tem se onemogo\xc4\x8di Inergen-u, da bi iztekal iz prostora in se lahko vdr\xc5\xbeuje koncentracijo gasila v normalno zatesnjenem prostoru 10 minut ali ve\xc4\x8d._NEWLINE_Po\xc5\xbearni preizkusi na Danskem, v Franciji, Nem\xc4\x8diji, Zdru\xc5\xbeenem kraljestvu in ZDA so pokazali, da Inergen u\xc4\x8dinkovito pogasi povr\xc5\xa1inske po\xc5\xbeare razreda A, po\xc5\xbeare teko\xc4\x8din razreda B in po\xc5\xbeare razreda C._NEWLINE_Sistemi Inergen so oblikovani tako, da odkrijejo in pogasijo ogenj v za\xc4\x8detni fazi po\xc5\xbeara, pred nastankom \xc5\xa1kode, hkrati pa s koncentracijo gasila v prostoru omogo\xc4\x8dijo vro\xc4\x8dim povr\xc5\xa1inam, da se ohladijo._NEWLINE_Kot izjemno \xc4\x8disto gasilo, ki ne po\xc5\xa1koduje ob\xc4\x8dutljive opreme in materialov, ki je hkrati varno za ljudi, je Inergen \xc5\xa1e posebno primeren za za\xc5\xa1\xc4\x8dito:_NEWLINE_Ra\xc4\x8dunalni\xc5\xa1kih centrov, prostorov z elektri\xc4\x8dnimi preklopniki in distribucijskih prostorov, arhivov, telekomunikacijskih prostorov, laboratorijev ter ostalih prostorov, kjer lahko po\xc5\xbear lahko povzro\xc4\x8di veliko ekonomsko in gospodarsko izgubo.\n_START_SECTION_\nVarnost ljudi\n_START_PARAGRAPH_\nInergen simultano zni\xc5\xbeuje koncentracijo kisika v prostoru in zvi\xc5\xa1uje koncentracijo ogljikovega dioksida. Pravilno oblikovani gasilni sistem Inergen upo\xc5\xa1teva, da je predvidena koncentracija v okvirih, ki omejujejo zgornji in spodnji nivo koncentracije kisika in ogljikovega dioksida. Inergen je odobren za uporabo v obljudenih prostorih, \xc4\x8de je predvidena koncentracija v omenjenih varnostnih okvirih._NEWLINE_Pri gorenju se ustvarjajo toksi\xc4\x8dne snovi, zato je zaradi varnosti potrebno po po\xc5\xbearu pred vstopom prostor najprej prezra\xc4\x8diti, oziroma, \xc4\x8de je potrebno vstopiti takoj, je potrebna uporaba odobrene dihalne opreme._NEWLINE_Ne dotikajte se visokotla\xc4\x8dnih razpr\xc5\xa1ilnih \xc5\xa1ob in izogibajte se direktnemu vdihavanju nerazred\xc4\x8denega plina.\n_START_SECTION_\nOpis sistema za ga\xc5\xa1enje\n_START_PARAGRAPH_\nSistem Inergen je oblikovan kot sistem za popolno poplavitev prostora. Sistem sestavlja fiksna oskrba gasila Inergen priklju\xc4\x8dena na razvod cevi s \xc5\xa1obami, ki usmerijo gasilo v zaprt za\xc5\xa1\xc4\x8diteni prostor. Pri sistemih s popolno poplavitvijo, morajo biti prostori zatesnjeni, da se lahko vzdr\xc5\xbeuje zahtevana koncentracija INERGEN-a za dolo\xc4\x8deni \xc4\x8das, kar zagotavlja popolno ga\xc5\xa1enje in prepre\xc4\x8duje ponovni v\xc5\xbeig. Kot primer \xe2\x80\x93 sistem Inergen name\xc5\xa1\xc4\x8den v ra\xc4\x8dunalni\xc5\xa1kem centru mora zagotavljati ustrezno koncentracijo gasila za \xc4\x8das najmanj 10 minut.\n_START_SECTION_\nKomponente sistema\n_START_PARAGRAPH_\nInergen sistem tipsko sestavljajo:Avtomatski sistem za detekcijo dima,kontrolna enota za spro\xc5\xbeitev sistema,baterija visokotla\xc4\x8dnih jeklenk s plinom,visokotla\xc4\x8dna zbirna cev za povezavo jeklenk s plinom,enota za zni\xc5\xbeanje tlaka, ki omeji tlak v cevovodu,cevni razvod s \xc5\xa1obami, ki enakomerno razdeli dovod plina v prostor.\n_START_SECTION_\nFaza vlivanja plina\n_START_PARAGRAPH_\nInergen je shranjen v plinasti obliki v visokotla\xc4\x8dnih jeklenkah. Pri velikih sistemih, so jeklenke pogosto lahko tudi do 100 m oddaljene od varovanega prostora, saj je izguba tlaka in \xc4\x8dasovna zakasnitev zaradi cevovoda zanemarljiva. S tem je omogo\xc4\x8dena velika fleksibilnost pri postavitvi baterije jeklenk. Za zmanj\xc5\xa1anje prostora, potrebnega za shranjevanje jeklenk, pri sistemih kjer varujemo ve\xc4\x8d prostorov uporabimo sektorske ventile, ki usmerijo plin samo na podro\xc4\x8dje, kjer je to potrebno. Tako lahko bistveno zmanj\xc5\xa1amo potrebno \xc5\xa1tevilo jeklenk.\n_START_SECTION_\nDetekcija in krmiljenje\n_START_PARAGRAPH_\nZa odkrivanje po\xc5\xbeara, se instalira mre\xc5\xbea po\xc5\xbearnih detektorjev \xe2\x80\x93 navadno pod strop. Izbira detektorjev je odvisna od pri\xc4\x8dakovane vrste po\xc5\xbeara. Na izbiro so detektorji, ki zaznavajo dim, toploto ali plamen._NEWLINE_Po zaznavanju po\xc5\xbeara, detektor po\xc5\xa1lje signal na po\xc5\xbearno centralo, ki registrira v katerem po\xc5\xbearnem podro\xc4\x8dju je nastal po\xc5\xbear. Po sprejemu prvega signala detektorja se spro\xc5\xbei alarm \xe2\x80\x93 sirena, ki opozori osebje naj zapusti prostor, po sprejemu drugega signala pa se pri\xc4\x8dne sekvenca ga\xc5\xa1enja. Izklju\xc4\x8di se vsa oprema, ugasnejo prezra\xc4\x8devalne naprave in zaprejo se zra\xc4\x8dniki, da med vlivanjem Inergen-a ne doteka sve\xc5\xbe zrak v prostor._NEWLINE_Za podporo je vgrajen tudi sistem za ro\xc4\x8dno spro\xc5\xbeenje. potek dogodkov v sekvenci ga\xc5\xa1enja se razlikuje med dr\xc5\xbeavami, odvisno od zahtev (ponekod se vsa oprema izklju\xc4\x8di \xc5\xbee pri prvem signalu)._NEWLINE_Po poteku \xc4\x8dasovne zakasnitve se s pomo\xc4\x8djo elektri\xc4\x8dnega ali mehanskega spro\xc5\xbeila odpre ventil na glavni jeklenki. Inergen ste\xc4\x8de v zbirno cev in pnevmatsko odpre ventile na ostalih jeklenkah (sistem DFE je nekoliko druga\xc4\x8den, ker ima v zbirni cevi stalni tlak in samo en ventil)._NEWLINE_Tak na\xc4\x8din postavitve pomeni, da je potrebno za eno baterijo jeklenk imeti samo en elektri\xc4\x8dni spro\xc5\xbeilni sistem. Po potrebi se lahko vgradita dva elektri\xc4\x8dna spro\xc5\xbeilna sistema, ki sta kri\xc5\xbeno povezana in vsak od njiju lahko odpre celotno baterijo jeklenk.\n_START_SECTION_\nGa\xc5\xa1enje nezatesnjenih prostorov\n_START_PARAGRAPH_\nV \xc4\x8dasu nastanka \xc4\x8dlanka, standardi za projektiranje \xc5\xa1e niso verificirani za uporabo Inergen-a v nezatesnjenih prostorih. Ne glede na to, je ga\xc5\xa1enje z Inergen-om v nezatesnjenih prostorih lahko uspe\xc5\xa1no, \xc4\x8de je pretok zraka omejen in \xc4\x8das vzdr\xc5\xbeevanja koncentracije ni kriti\xc4\x8dnega pomena. V takih primerih je potrebno poskusno vlivanje plina v prostor in merjenje koncentracije kisika na kriti\xc4\x8dnih mestih.\n_START_SECTION_\nGa\xc5\xa1enje tle\xc4\x8dih po\xc5\xbearov\n_START_PARAGRAPH_\n\xc4\x8ceprav Inergen v osnovi ni primeren za ga\xc5\xa1enje tle\xc4\x8dih po\xc5\xbearov razreda A - razen, \xc4\x8de je nivo kisika zni\xc5\xbean pod nivo, ki je \xc5\xa1e sprejemljiv za obljudene prostore \xe2\x80\x93 lahko uspe\xc5\xa1no pogasi povr\xc5\xa1inski po\xc5\xbear razreda A. Zato je izjemno pomembno, da se Inergen sistemi za ga\xc5\xa1enje spro\xc5\xbeijo avtomatsko s pomo\xc4\x8djo sistema za detekcijo po\xc5\xbeara, ko je ogenj \xc5\xa1e v za\xc4\x8detni fazi in \xc5\xa1e ne pride do tlenja.\n_START_SECTION_\nGa\xc5\xa1enje po\xc5\xbearov plina (razred C)\n_START_PARAGRAPH_\n\xc4\x8ceprav je Inergen primeren za ga\xc5\xa1enje po\xc5\xbearov plina (razred C), ga je potrebno v teh primerih uporabljati zelo pazljivo, ker obstaja mo\xc5\xbenost nastanka eksplozivne atmosfere. Inergen se lahko uporabi za izpodrivanje take atmosfere, vendar je potrebno vzdr\xc5\xbeevati koncentracijo tako dolgo kot je to potrebno. Splo\xc5\xa1no pravilo je, da se po\xc5\xbear plina najbolje kontrolira, \xc4\x8de se zapre dovod goriva.'